Dragnea a ordonat, Dăncilă și Teodorovici au executat: Cum a inventat guvernul taxa ascunsă de 3% din cifra de afaceri pentru companiile din energie și cele din telecom

Proiectul de OUG făcut public marți seară de Ministerul Finanțelor introduce taxarea suplimentară de 3% din cifra de afaceri pentru companiile desfăşoară activităţi în domeniul energiei electrice şi termice și pentru companiile din telecom. Taxa va fi plătită către ANRE, respectiv ANCOM. Taxarea pe cifra de afaceri se adaugă impozitului pe profit deja existent de 16% plătit de fiecare companie din România.

Taxa suplimentară pe cifra de afaceri a fost anunțată în premieră de G4Media.ro duminică.

Tot duminică, Liviu Dragnea a cerut premierului Dăncilă și ministrului Teodorovici să regândească sistemul de impozitare. Într-un discurs cu puternice accente populiste, Dragnea a dat duminică indicații guvernului legate de taxarea companiilor din energie, spunând că ”eu cred că Guvernul condus de doamna Viorica Dăncilă nu mai trebuie să tolereze un asemenea comportament şi de aici de la tribuna Consiliului Naţional vă cer să interveniţi de urgenţă. Adică în ceea ce am vorbit despre domeniile pe care le-am amintit până acum, în energie, în gaze, în justiţie. La jocurile de noroc de exemplu, acum este impozit pe profit. Foarte bună măsură, dar ei nu au profit. Uitaţi-vă la cifra de afaceri totuşi! (…) Şi cu companiile de telefonie mobilă, toţi vorbim la telefon, spre satisfacţia securiştilor. Dar poate ar fi bine când discutăm despre taxele pe care trebuie să le plătească, să plătească aşa cum trebuie în România”, potrivit Agerpres.

G4Media.ro a relatat duminică, citând surse guvernamentale, că transformarea din impozit pe profit în impozit pe cifra de afaceri la companiile din energie este un scenariu de lucru la PSD pentru construirea bugetului pe 2019.

Cum au fost introduse cele două taxe:

1. Taxarea companiilor din domeniul energiei electrice și termice:

Art. 77 al proiectului de OUG prevede modificarea Ordonanţei de urgenţă 33/2007 după cum urmează:

După alineatul (3) al articolului 2, se introduce un nou alineat, alin. (3^1), cu următorul cuprins:

„(3^1) Contribuţia bănească percepută de la operatori economici care desfăşoară activităţi în domeniul energiei electrice şi termice este egală cu 3% din cifra de afaceri realizată de aceștia”.

2. Taxarea companiilor din telecom:

Art. 76 din proiectul de OUG prevede modificarea Ordonanţei de urgenţă nr. 111/2011, astfel că la articolul 124, alineatul (3) se modifică şi va avea următorul cuprins:

” (3) Procentul prevăzut la alin. (1) şi (2) se stabileşte în cuantum de 3%”

Citește aici proiectul integral al OUG prezentat de Eugen Teodorovici

Foto: InquamPhotos / Octav Ganea